**RAZPIS PAMPERS: »GLEJ, KAKO RASTEM 2023«**

**1. člen: NOSILEC RAZPISA IN ORGANIZATOR**

Podjetje Orbico d.o.o., Verovškova ulica 72, 1000 Ljubljana, v imenu blagovne znamke Pampers izdaja dobrodelni razpis, s katerim želi spodbuditi prve korake k trajnosti v slovenskih vrtcih. Kot nosilec razpisa, podjetje zagotavlja sredstva za izvedbo razpisa in donacijo.

Organizator izvedbe razpisa je AV studio d.o.o., Koroška cesta 55, 3320 Velenje (»organizator«). Organizator poskrbi za izvedbo razpisa, koordinacijo izbora prejemnikov donacije ter komunikacijo in obveščanje.

**2. člen: NAMEN RAZPISA**

Blagovna znamka Pampers želi z malimi koraki spodbuditi trajnostne navade za lepši jutri. S tem razpisom se **osredotoča na slovenske vrtce, katerim brezplačno izroči visoko gredo za igro in učenje otrok.** Visoka greda otroke nauči, kako vzgajati vrtiček in že od malih nog pomaga pri usvajanju osnovnih načel samooskrbe.

Blagovna znamka Pampers želi spodbuditi vrtce, da se z otroki pogovarjajo o tem, od kod pride in kako raste hrana, otrokom pokažejo, kako enostavno je vzgojiti hrano ter skozi igro in opazovanje pridejo od semena do okusnih pridelkov. S tem otroke že od malega naučijo temeljev samooskrbe s hrano in prispevajo k trajnostni miselnosti za lepši svet tudi v bodoče.

Z razpisom in podporno komunikacijo želi blagovna znamka Pampers poudariti pomen trajnosti in dobrih navad v sodobnem življenja, obenem pa projekt komunicira trajnostno naravnanost izbranih izdelkov Pampers.

**Cilj razpisa je podariti 20 visokih gred vrtcem, ki z motivacijskim pismom pokažejo največji interes in željo, da s svojim prispevkom pomagajo otroke pripraviti na svet, v katerem prevladujejo trajnostne izbire.**

**3. člen: POTEK RAZPISA**

Razpis je namenjen vsem vrtcem v Republiki Sloveniji, ki želijo v svoje aktivnosti za otroke vključiti skrb za vrtiček in učenje od kod pride hrana. Poudarek je na vrtcih, v katerih bodo otroci s pomočjo osebja vrtca in pod strokovnim nadzorom skrbeli za vrtiček, ga negovali in spremljali, kako raste.

3.1 PRIJAVA

Vabimo vse vrtce v Republiki Sloveniji, ki si želijo brezplačno visoko gredo Pampers, da oddajo svojo prijavo **od 1. 3. 2023 do vključno 14. 4. 2023.** Prijavnico lahko oddajo **prek spletne strani** [**www.glejkakorastem.si**](http://www.glejkakorastem.si) ali prek **pošte** na naslov:

AV studio d.o.o.  
Koroška cesta 55  
3320 Velenje

Prijavnica mora biti v celoti izpolnjena, vključevati pa mora naslednje podatke: **naziv vrtca, ime enote vrtca, število otrok, ki so vpisani v enoto, naslov, kontaktna oseba ter kontaktni podatki osebe (e-pošta in telefonska številka)**.

Poleg navedenih podatkov mora prijava vključevati še **motivacijsko pismo**, v katerem vrtec na kratko predstavi zakaj si želi visoko gredo, kako bo ta vključena v aktivnosti vrtca in kje bo postavljena. Motivacijsko pismo naj bo dolgo vsaj 1000 znakov s presledki in ne več kot 2000 znakov.

Zelo priporočamo, da se k pismu priložijo **risbice otrok, fotografije plakatov, ustvarjanja ali drugih aktivnosti v vrtcu**, ki nakazujejo, da ste se v vrtcu že pogovarjali na temo od kod pride hrana in kako ta raste. Predlagamo, da si vrtci vzamete čas, z otroki naredite prvi korak k trajnosti prek pogovora in skupaj narišete oziroma drugače ustvarjate na to temo. Risbice/fotografije za prijavo niso obvezne, bodo pa igrale pomembno vlogo pri izboru v kolikor bo več kandidatov, kot je razpoložljivih visokih gred, saj prinašajo dodatne točke k skupnemu seštevku (več v členu 3.2 – Izbor nagrajencev).

Risbice in fotografije lahko pošljete po pošti ali jih naložite ob spletni prijavi. Dovolj je, če pošljete fotografijo risbic, plakatov in drugih ustvarjalnih del otrok. Originalnih del vam ni treba poslati.

**S prijavo vrtec dovoljuje objavo poslane risbice v galerijo risbic na spletni strani razpisa ter v preostali komunikaciji v povezavi z razpisom in celotnim projektom. Vrtec potrjuje, da ima vsa potrebna soglasja za posredovanje in objavo risbic v galeriji risbic. Avtor(ji) risbice bodo navedeni na način, ki ga sporoči vrtec, oziroma bo v njihovem imenu naveden vrtec.**

3.2 IZBOR NAGRAJENCEV

Komisija bo upoštevala in pregledala vse prijave, ki bodo prispele do 14. 4. 2023, do 23:59. Pri prijavah prek klasične pošte šteje datum na poštnem žigu.

**Po internih kriterijih razpisa** bo komisija ocenila vsako prijavo in izbrala **20 nagrajencev**. Izbrani vrtci bodo o rezultatu razpisa **obveščeni do najkasneje 24. 4. 2023**. Rezultati razpisa bodo objavljeni tudi na spletni strani [www.glejkakorastem.si](http://www.glejkakorastem.si).

**Vsako prejeto prijavo bo komisija ocenila po naslednjih kriterijih:**

* prejeto motivacijsko pismo (1 TOČKA)
* argumentacija, zakaj vrtec želi visoko gredo (1 – 10 TOČK)
* predstavitev, kako bo greda vključena v aktivnosti vrtca; načrtovane aktivnosti (1 – 10 TOČK)
* primeren prostor za postavitev grede (1 – 5 TOČK)
* prejeta risbica otrok (4 TOČKE)

Skupaj lahko vsaka prijava zbere največ 30 točk. Komisija bo nagrade podelila vrtcem z najvišjim skupnim seštevkom točk. V primeru izenačenega števila točk, bo komisija z žrebom izbrala nagrajenca.

Izbor komisije je dokončen. Pritožbe nanj niso mogoče. V kolikor se kateri od izbranih nagrajencev odpove nagradi, lahko komisija po lastni presoji izbere novega nagrajenca med prejetimi prijavami.

3.3 PREVZEM NAGRADE

Izbrani vrtci bodo v obvestilu o prejemu nagrade dobili natančna navodila o prevzemu visoke grede. Dostava in postavitev visokih gred bo potekala predvidoma med 6. 5. 2023 in 16. 5. 2023.

**4. člen: KAJ PODARJAMO**

Vrtci, ki bodo na razpisu izbrani, bodo prejeli komplet za pripravo prvega vrtička. Ta vključuje:

* **visoka greda Pampers (dimenzije 150 cm x 60 cm x 50 cm)**
* **polnilo za visoko gredo (sekanci, zemlja, bio vrtni kompost)**
* **semena za prvo sajenje (5x)**
* **dostava in postavitev visoke grede**

(v nadaljevanju: **nagrada)**

Skupna vrednost posamezne nagrade je 700 EUR (brez DDV). Pampers bo v sklopu tega razpisa podaril 20 kompletov za vrtiček.

Nagrade ni mogoče zamenjati za plačilo protivrednosti nagrade v denarju. Izbrani vrtec ne more zoper organizatorja ali nosilca razpisa uveljavljati nikakršnega zahtevka iz naslova nagrade (npr. glede kakovosti nagrade, popravil, odprave napak ipd.).

**5. člen: POGOJI ZA PRIJAVO NA RAZPIS**

Na razpis se lahko prijavijo vsi vrtci, ki ustrezajo pogojem:

* Imajo sedež vrtca prijavljen v Republiki Sloveniji,
* vrtec je vpisan v razvid izvajalcev javno veljavnih programov vzgoje in izobraževanja

Vrtec lahko na razpis prijavi samo uradni zastopnik vrtca oziroma oseba, ki jo uradni zastopnik vrtca za to pooblasti.

Prijave, ki ne bodo ustrezale razpisnim pogojem, bo komisija izločila in posamezni vrtec o tem obvestila. Vrtec bo imel možnost nepopolno oziroma neustrezno prijavo popraviti v roku 3 delovnih dni od prejema obvestila.

**6. člen: KOMISIJA**

Komisijo, ki bo odločala o izboru razpisa, sestavljajo:

* Maša Marovt, vodja projekta AV STUDIO d.o.o.
* Andreja Fras Martini, skrbnica marketinških aktivnosti, Orbico d.o.o.
* Tina Mlakar Grandošek, urednice revije za starše Pogled, Mladinska knjiga Založba d.d

**7. člen: OBVEZNOSTI IZBRANIH VRTCEV**

Izbrani vrtci morajo biti na voljo za dostavo in postavitev visoke grede v času od 6. 5. 2023 do 16. 5. 2023. Natančen datum bo z izbranimi vrtci dogovorjen individualno, po opravljenem izboru.

Vsi izbrani vrtci izrecno dovoljujejo objavo imena vrtca in enote ter vseh poslanih materialov (motivacijsko pismo oziroma izseki le-tega ter risbice otrok) na spletnih straneh nosilca in organizatorja razpisa, na njunih Facebook straneh ter v morebitnih drugih medijih in družbenih omrežjih. Prav tako dovoljujejo fotografiranje ali snemanje ob prevzemu nagrade (posnetki brez otrok oziroma posneti na način, da se identiteta otrok na fotografiji ne razkrije) ter uporabo posnetkov za namene komuniciranja projekta v vseh medijih in družbenih omrežjih.

Za vse navedeno od nosilca razpisa ali organizatorja ne bodo zahtevali plačila ali odškodnine. Hkrati se odpovedujejo pravici pregledovati, odobriti, nasprotovati kakršnemu koli načinu uporabe gradiva, uredniški izbiri ali videzu materiala.

Namen tega razpisa je podariti visoke grede za uporabo z otroki v vrtcu, zato se izbrani vrtci zavezujejo, da bodo vsaj eno leto vestno uporabljali podarjeno visoko gredo ter skupaj z otroki urejali vrtiček ter se ob tem učili in spremljali, kako raste hrana. Nosilec ali organizator razpisa lahko od izbranih vrtcev zaprosi za fotografije ali druge materiale, ki dokazujejo urejanje vrtička in slikovno podkrepijo uspeh projekta. **V primeru, da so na poslanih fotografijah tudi otroci, vrtec sam poskrbi za ustrezna soglasja staršev otrok za posredovanje in objavo fotografij v komercialne namene.** Organizator in nosilec razpisa pri tem ne prevzemata nobene odgovornosti.

**8. člen: OMEJITVE SODELOVANJA**

Na razpisu ne smejo sodelovati vrtci, v katerih sodelujejo zaposleni, ožji družinski člani zaposlenih ali zunanji pogodbeni sodelavci nosilca razpisa ali organizatorja.

Sodelujoči vrtci sami krijejo stroške sodelovanja na razpisu. Med te stroške se med drugim uvrščajo:

* strošek dostopa do interneta
* strošek prenosa podatkov
* strošek pošiljanja prijave po pošti

Z oddano prijavo se šteje, da vrtec sprejema vse pogoje, ki so navedeni v tem razpisu in na spletni strani [www.glejkakorastem.si](http://www.glejkakorastem.si).

**9. člen: PREKLIC SODELOVANJA**

Vrtec lahko kadarkoli v času trajanja razpisa prekliče svoje sodelovanje tako, da pošlje sporočilo na e-poštni naslov [barbara.pirh@av-studio.si](mailto:barbara.pirh@av-studio.si). Po prejemu tega sporočila se sodelujočega izloči iz nagradne igre.

**10. člen: ZAUPNOST, VAROVANJE IN UPORABA OSEBNIH PODATKOV**

Organizator in nosilec razpisa bosta osebne podatke skrbno varovala, skladno z Zakonom o varstvu osebnih podatkov (ZVOP-1) (Ur. l. RS, št 94/2007-UPB1), Zakonom o elektronskih komunikacijah (ZEKom) (UR. l. RS, št. 13/2007-UPB1, 110/2009) in Splošno uredbo o varstvu podatkov (GDPR).

Organizator bo v vlogi upravljavca osebne podatke, ki jih pridobi od sodelujočih, uporabljal izključno za naslednje namene:

* izvedbo razpisa v vseh vidikih
* obveščanje izbranih vrtcev o rezultatu razpisa
* objavo izbranih vrtcev na spletni strani razpisa
* v komunikaciji in PR objavah glede projekta, ki je osnova razpisa

Organizator zbrane osebne podatke obdeluje in varuje v skladu z veljavno zakonodajo s področja varstva osebnih podatkov. Pri izvajanju tega razpisa bo vse osebne podatke skrbno varoval in dovolil dostop do njih izključno zaposlenim, ki so se obvezali k ustreznim obvezam zaupnosti.

Vsi podatki bodo hranjeni v bazi podatkov podjetja Orbico in/ali pri pogodbenih obdelovalcih osebnih podatkov. Organizator bo zagotovil, da se osebni podatki obdelujejo izključno za namene izvajanja tega razpisa.

Organizator osebnih podatkov ne bo prenašal ali obdeloval izven Evropskega gospodarskega prostora (EGP) brez skladnosti s Standardnimi pogodbenimi določili o varstvu podatkov (ali drugimi podobnimi določili, ki bi jih lahko sčasoma potrdila Evropska Komisija).

Organizator pridobljenih osebnih podatkov v nobenem primeru ne bo posredoval ali razkril tretjim osebam.

Pridobljeni osebni podatki se hranijo v skladu z zakonskim rokom ali do preklica hrambe osebnih podatkov s strani sodelujočega.

Sodelujoči vrtec je seznanjen, da:

* lahko zahteva vpogled v svoje osebne podatke
* lahko zahteva popravek netočnih osebnih podatkov
* lahko zahteva izbris osebnih podatkov (pravica do pozabe), če so izpolnjene predpostavke iz člena 17 GDPR predvsem pa v primeru preklica privolitve pridobljene za obdelavo osebnih podatkov za namene tega razpisa
* lahko zahteva omejitev obdelave osebnih podatkov
* lahko zahteva brezplačni prenos osebnih podatkov v strukturirani, splošno uporabljani in strojno berljivi obliki
* lahko vloži pritožbo pri nadzornem organu, v primeru če meni, da obdelava osebnih podatkov krši Splošno uredbo o varstvu podatkov

Predstavnik vrtca lahko vloži zahtevek za uveljavitev pravic iz prejšnjega odstavka ali pridobi dodatne informacije v zvezi z obdelavo in varovanjem osebnih podatkov pri pooblaščeni osebi za varstvo podatkov preko elektronskega naslova [barbara.pirh@av-studio.si](mailto:barbara.pirh@av-studio.si) ali na naslovu AV studio, d.o.o., Koroška cesta 55, 3320 Velenje. Posameznik lahko pritožbo na obdelavo osebnih podatkov, ki ni skladna s temi splošnimi pogoji razpisa, vloži pri Informacijskemu pooblaščencu RS.

**11. člen: DOSTOPNOST PRAVIL**

Ta pravila so dostopna na spletni strani razpisa.

**12. člen: REKLAMACIJE IN PRITOŽBE**

Vse pritožbe in reklamacije v zvezi z izvedbo razpisa rešuje organizator. V primeru utemeljenih pritožb se organizator zavezuje, da jih bo odpravil v čim krajšem času in o tem obvestil sodelujočega oziroma po potrebi tudi druge udeležence.

**13. člen: KONČNE DOLOČBE**

Organizator si pridržuje pravico do dopolnitev in sprememb pogojev razpisa, če tako zahtevajo vzroki tehnične ali komercialne narave ali vzroki na strani javnosti.

O vseh spremembah in novostih glede razpisa bo organizator udeležence sproti obveščal z objavami na spletni strani.

Organizator se zavezuje, da bo naredil vse, kar je v njegovi moči, da bo razpis korektno izpeljan, odgovornost pa ne vključuje primerov višje sile. V primeru okoliščin, na katere organizator ne more vplivati (višja sila, logistične ovire, tehnične težave), organizator lahko odpove razpis. O tem mora obvestiti udeležence. V takšnem primeru udeležencem ne odgovarja za nastalo škodo. Odločitev organizatorja o vseh vprašanjih v zvezi z razpisom oziroma uporabo pravil je dokončna in velja za vse udeležence.

Pravila so obvezujoča za organizatorja, vse zaposlene in druge osebe, ki so kakorkoli povezane z razpisom, ter za udeležence, ki s potrditvijo teh pravil soglašajo z njimi.

Vprašanja in dodatne informacije v zvezi z razpisom lahko naslovite na elektronski naslov: [barbara.pirh@av-studio.si](mailto:barbara.pirh@av-studio.si).

Ljubljana, 28. 2. 2023  
AV studio, d. o. o.